แรงซื้อกลับ “แบงก์-เดลต้า” ดัน SET ปิดบวก 7 จุด ลุ้นพรุ่งนี้แกว่งไซด์เวย์ ไร้ปัจจัยหนุน
SET ปิดบวก 7 จุด รับแรงซื้อหุ้นเดลต้า หนุนดัชนีเกือบ 3 จุด ขณะที่นักลงทุนกลับมาคาดหวังเฟดจะเริ่มชะลอขึ้นดอกเบี้ย ด้านตลาดหุ้นเอเชียส่วนใหญ่ปิดทำการในวันตรุษจีน แนวโน้มพรุ่งนี้คาดแกว่งไซด์เวย์ ให้แนวต้าน 1,695-1,700 จุด แนวรับ 1,675-1,680 จุด
SET ปิดบวก 7 จุด รับแรงซื้อหุ้นเดลต้า หนุนดัชนีเกือบ 3 จุด ขณะที่นักลงทุนกลับมาคาดหวังเฟดจะเริ่มชะลอขึ้นดอกเบี้ย ด้านตลาดหุ้นเอเชียส่วนใหญ่ปิดทำการในวันตรุษจีน แนวโน้มพรุ่งนี้คาดแกว่งไซด์เวย์ ให้แนวต้าน 1,695-1,700 จุด แนวรับ 1,675-1,680 จุด
23 ม.ค. 2566

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวเพิ่มขึ้น โดยมีแรงซื้อหุ้นแบงก์บางตัว อย่าง BBL และ KTB ซึ่งนักลงทุนเชื่อมั่นในทิศทางของผลการดำเนินงานในระยะต่อจากนี้ ซึ่งเป็นปัจจัยเฉพาะตัว รวมถึงหุ้น DELTA กลับมาดีดตัวขึ้นแรงด้วยปริมาณซื้อขายหนาแน่นช่วยหนุนดัชนีได้เกือบ 3 จุด
ขณะที่นักลงทุนเริ่มกลับมาคาดหวังจากการส่งสัญญาณปรับขึ้นอัตราดอกเบี้ยของธนาคารกลางสหรัฐฯ (เฟด) ในเดือนก.พ.ที่จะถึงนี้ อาจจะเริ่มเห็นการชะลออัตราลงเหลือ 0.25% โดยให้สัญญาณชัดเจนมากขึ้น ส่งผลบวกต่อตลาดหุ้น ส่วนตลาดหุ้นอื่นในภูมิภาคเอเชียวันนี้ส่วนใหญ่ปิดทำการในเทศกาลตรุษจีน
สำหรับแนวโน้มพรุ่งนี้มองว่าตลาดหุ้นน่าจะแกว่งไซด์เวย์ในกรอบแคบต่อไป เพื่อรอปัจจัยใหม่เข้ามาเพื่อผลักดันดัชนีให้ไปต่อ เพราะขณะนี้ยังไม่สามารถทะยานขึ้นไปถึงระดับแนวต้านสำคัญที่ 1,700 จุดได้  ให้แนวต้านไว้ที่ 1,695-1,700 จุด แนวรับ 1,675-1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 4,660.91 ล้านบาท ปิดที่ 143.50 บาท ลดลง 1.00 บาท
DELTA มูลค่าการซื้อขาย 2,489.34 ล้านบาท ปิดที่ 890.00 บาท เพิ่มขึ้น 30.00 บาท
SCB มูลค่าการซื้อขาย 1,678.36 ล้านบาท ปิดที่ 107.00 บาท ลดลง 1.50 บาท
BBL มูลค่าการซื้อขาย 1,641.59 ล้านบาท ปิดที่ 153.00 บาท เพิ่มขึ้น 1.50 บาท
CPALL มูลค่าการซื้อขาย 1,544.62 ล้านบาท ปิดที่ 69.25 บาท เพิ่มขึ้น 1.25 บาท